Lofprysing 2 – Liplekker
Blye Versekering vir 12 Nov. 2019 Tema: Lofprysing 2
**** Dis altyd vir my so interessant hoe Satan probeer om ons geloof en vertroue af te takel. Wat en wie is sy wapens. Hy gebruik mense as sy instrumente. Ek dink elkeen van ons weet dat ons geloof en vertroue juis in donker tye versterk word. Daardie oomblik wanneer jy dink jy kan nie meer nie dan weet ek en jy …maar HY kan. Dis mos maklik om Hom te loof as dit goed gaan, maar wanneer dit lyk asof alles uitmekaarval en Hom te loof omdat jy WEET Hy is steeds in beheer, dit is nie maklik nie. Nogtans wil ek vir jou sê, wanneer jy jouself aan God en Sy wil onderwerp, sal ook dit wat jy nou beleef ten goede meewerk, al lyk dit nie nou so nie. Soms is die enigste manier hoe Hy ons weer kan laat terugdraai na Hom juis donker tye.
Ps 30:12 U het my weeklag vir my verander in 'n koordans, U het my roukleed losgemaak en my met vreugde omgord; 13 sodat my eer U kan besing en nie swyg nie. HERE, my God, vir ewig sal ek U loof.
Ps 31:24 Julle moet die HERE liefhê, al sy gunsgenote! Die HERE bewaar die getroues en vergeld hom oorvloedig wat trots handel. 25 Wees sterk, en laat julle hart sterk wees, almal wat op die HERE wag!
Onse Vader, baie dankie dat U juis ons donker oomblikke gebruik om ons geestelik te verlig, sodat ons U handewerk kan aanskou. Ek bid vandag vir elkeen onder die letter H. My Vader ek vra dat U hulle geestelik sal versterk om kragtig vir U op te staan, maak nie saak wat gebeur nie. Wil U hulle seën met 'n hemelse seën vandag. In Jesus se Naam . Amen